তথ্যবিবরণী                                                                                    নম্বর : ২৫৭০

**“বাংলাদেশ ই - গভর্মেন্ট ইআরপি” প্রকল্প বাস্তবায়ন বিষয়ক সভা অনুষ্ঠিত**

ঢাকা, ৩০ আষাঢ় (১৪ জুলাই) :

 সরকারি অফিসের সকল কার্যক্রম অটোমেশন করার লক্ষ্যে আইসিটি বিভাগের বাংলাদেশ কম্পিউটার কাউন্সিলের অধীন “বাংলাদেশ ই-গভর্মেন্ট ইআরপি” প্রকল্পের বাস্তবায়ন বিষয়ক এক সভা আজ জুম অনলাইনে অনুষ্ঠিত হয়।

 তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক এতে সভাপতিত্ব করেন।

 বাংলাদেশ কম্পিউটার কাউন্সিলের নির্বাহী পরিচালক পার্থপ্রতিম দেব ও প্রকল্প পরিচালকসহ প্রকল্প সংশ্লিষ্ট কর্মকর্তাগণ অনলাইনে যুক্ত হন। সভায় প্রকল্প পরিচালক প্রকল্পের বিস্তারিত তুলে ধরেন।

 বাংলাদেশ প্রকৌশল বিশ্ববিদ্যালয়ের অভিজ্ঞ পরামর্শকবৃন্দের সহায়তায় সম্পূর্ণ  দেশীয় সফটওয়্যার নির্মাতা প্রতিষ্ঠান কর্তৃক আধুনিক প্রযুক্তি প্রয়োগের মাধ্যমে সফটওয়্যার উন্নয়নের কাজ চলমান রয়েছে বলে সভায় জানানো হয়। এছাড়া  প্রকল্প বাস্তবায়ন হলে সরকারি অফিস অটোমেশন ব্যয় সাশ্রয়ী হবে এবং অটোমেশনে কার্যকরী অবদান রাখবে।

 প্রতিমন্ত্রী নিষ্ঠা ও আন্তরিকতার সাথে প্রকল্পের কাজ বাস্তবায়ন করার জন্য সংশ্লিষ্ট সকলের প্রতি আহ্বান জানান।

 উল্লেখ্য, সরকারের বিভিন্ন অফিস অটোমেশনের জন্য প্রতি বছর বিদেশি সফটওয়্যার কাস্টোমাইজেশনের কারণে শত কোটি টাকার বেশি অর্থ ব্যয় হয়।

 এরপরও দেখা যায় বিদেশি সফটওয়্যারগুলোর সীমাবদ্ধতার কারণে সেগুলো সরকারি অফিসের সকল কার্যক্রম অটোমেশন যথাযথভাবে করতে পারে না। সে কারণে আইসিটি বিভাগ উক্ত প্রকল্পটি গ্রহণ করে।

#

শহিদুল/পাশা/মোশারফ/রেজাউল/২০২০/২১১৮ ঘণ্টা

তথ্যবিবরণী                                                                                    নম্বর : ২৫৬৯

**কর্ণফুলী জুটমিলস শ্রমিকদের খাদ্য সামগ্রী দিলেন তথ্যমন্ত্রী**

ঢাকা, ৩০ আষাঢ় (১৪ জুলাই) :

 নিজ নির্বাচনী এলাকা চট্টগ্রামের রাঙ্গুনিয়ায় অবস্থিত কর্ণফুলী জুটমিলের অবসায়িত শ্রমিকদের পাশে দাঁড়িয়েছেন বাংলাদেশ আওয়ামী লীগের যুগ্ম সাধারণ সম্পাদক ও তথ্যমন্ত্রী ড. হাছান মাহমুদ এমপি। কর্ণফুলী জুটমিলস ও এর অঙ্গীভূত কর্ণফুলী ফোরাত ডেকোরেটিভ ডেভেলপমেন্টের (কেএফডি) পাঁচ শতাধিক শ্রমিক-কর্মচারীদেরকে ড. হাছান মাহমুদের পারিবারিক প্রতিষ্ঠান এনএনকে ফাউন্ডেশন থেকে খাদ্য সামগ্রী দেয়া হয়েছে।

 আজ জুটমিল ফটকে তথ্যমন্ত্রীর পক্ষে শ্রমিক কর্মচারীদের হাতে চাল, ডাল, তেল, চিনি, পেঁয়াজসহ ১২ কেজির নানা খাদ্য সামগ্রীর প্যাকেট তুলে দেন এনএনকে ফাউন্ডেশনের কর্মকর্তা মাস্টার আবদুর রউফ। রাঙ্গুনিয়া উপজেলা আওয়ামী লীগের ধর্ম বিষয়ক সম্পাদক জসিম উদ্দিন তালুকদার, পৌরসভা আওয়ামী লীগ সভাপতি মাস্টার আসলাম খান প্রমুখ এ সময় উপস্থিত ছিলেন।

 ফাউন্ডেশনের আবদুর রউফ জানান, সারা দেশের মতো রাঙ্গুনিয়ার কর্ণফুলী জুটমিল ও কেএফডি থেকেও কয়েকশত শ্রমিক অবসায়নে গেছেন। পাওনা বুঝে পেতে যে ক'দিন লাগবে, সে ক'দিনের কথা ভেবে তাৎক্ষণিকভাবে তাদের পাশে দাঁড়িয়েছেন রাঙ্গুনিয়া থেকে নির্বাচিত সংসদ সদস্য তথ্যমন্ত্রী  হাছান মাহমুদ।

 করোনা ভাইরাসের শুরু থেকে রাঙ্গুনিয়ার প্রতিটি গ্রামে কর্মহীন হয়ে পড়া মানুষের মাঝে তথ্যমন্ত্রীর পরিবার পরিচালিত এনএনকে ফাউন্ডেশন খাদ্য সামগ্রী বিতরণ করে আসছে এবং সেই ধারাবাহিকতায় পাটকল শ্রমিকদের জন্যও ব্যবস্থা করা হয়েছে, বলেন আবদুর রউফ। করোনাকালে এ মানবিক সহায়তা অব্যাহত থাকবে, জানান তিনি।

 রাঙ্গুনিয়া উপজেলা আওয়ামী লীগের সহ-দপ্তর সম্পাদক আবদুল হালিম, পৌরসভার কাউন্সিলর জালাল উদ্দিন, নুরুল আবছার জসিম ও সরফভাটা ইউনিয়ন আওয়ামী লীগের সাধারণ সম্পাদক আহসান হাবিব খাদ্যবিতরণে সহায়তা করেন।

#

আকরাম/পাশা/মোশারফ/রেজাউল/২০২০/২১০২ ঘণ্টা

তথ্যবিবরণী                                                                                    নম্বর : ২৫৬৮

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৩০ আষাঢ় (১৪ জুলাই) :

          ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪ জেলায় ইতোমধ্যে ২ লাখ ১১ হাজার ১৭ মেট্রিক টন চাল বরাদ্দ করা হয়েছে। এছাড়া শিশু খাদ্য-সহ অন্যান্য সামগ্রী ক্রয়ের জন্য ১২২ কোটি ৯৭ লাখ ৭২ হাজার ২৬৪ টাকা বরাদ্দ করা হয়েছে। দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী আজ দেশে নতুন করে আরো ৩ হাজার ১৬৩ জনের শরীরে করোনা সংক্রমণ ধরা পড়েছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ১ লাখ ৯০ হাজার ৫৭ জন। গত ২৪ ঘণ্টায় ৩৩ জন-সহ এ পর্যন্ত ২ হাজার ৪২৪ জন এ রোগে মৃত্যুবরণ করেছেন। গত ২৪ ঘণ্টায় ১৩ হাজার ৪৫৩ জনের নমুনা পরীক্ষা করা হয়েছে। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১ লাখ ৩ হাজার ২২৭ জন।

          সারা দেশে জেলা ও উপজেলা পর্যায়ে প্রাতিষ্ঠানিক কোয়ারেন্টাইনের জন্য প্রস্তুত করা হয়েছে ৬২৯টি প্রতিষ্ঠান এবং এর মাধ্যমে তাৎক্ষণিকভাবে প্রাতিষ্ঠানিক কোয়ারেন্টাইনের সেবা প্রদান করা যাবে ৩১ হাজার ৯৯১ জনকে।

#

তাসমীন/পাশা/মোশারফ/রেজাউল/২০২০/২০২০ ঘণ্টা

তথ্যবিবরণী                                                                                  নম্বর : ২৫৬৭

**স্বাস্থ্যবিধি অনুসরণপূর্বক পবিত্র ঈদুল আজহা নামাজের জামাত আদায় প্রসঙ্গে করণীয়**

ঢাকা, ৩০ আষাঢ় (১৪ জুলাই) :

বিশ্বব্যাপী করোনা ভাইরাস প্রাদূর্ভাবজনিত প্রেক্ষাপটে উন্মুক্ত স্থানে বড় পরিসরে ঈদের জামাত পরিহার করে জনস্বাস্থ্য বিবেচনায় স্বাস্থ্য সেবা বিভাগ কর্তৃক জারিকৃত নির্দেশাবলি অনুসরণপূর্বক শর্তসাপেক্ষে পবিত্র ঈদুল ফিতরের নামাজের জামাত খোলা মাঠ/ঈদগাহে আদায় না করে মসজিদে আদায় করা হয়। তারই ধারাবাহিকতায় কভিড-১৯ এর প্রাদুর্ভাব অপরিবর্তিত থাকায় আসন্ন ঈদুল আজহার নামাজ আদায় সংক্রান্ত বিষয় দেশের শীর্ষ স্থানীয় আলেম ওলেমাগণ এবং সংশ্লিষ্ট মন্ত্রণালয় ও বিভাগের সাথে গত ১২ জুলাই জুম ক্লাউড ভিডিও কনফারেন্সের মাধ্যমে সভার আয়োজন করা হয়। **উক্ত সভার সিদ্ধান্ত মোতাবেক জামাত অনুষ্ঠানের বিষয়ে জনস্বাস্থ্য বিবেচনায় স্বাস্থ্য সেবা বিভাগ কর্তৃক জারিকৃত স্বাস্থবিধি অনুসরণপূর্বক নিম্নবর্ণিত শর্তসাপেক্ষে পবিত্র ঈদুল আজহার নামাজের জামাত মসজিদে আদায়ের জন্য আহ্বান জানানো হলো:**

বর্তমানে সারা বিশ্বসহ আমাদের দেশে করোনা ভাইরাস পরিস্থিতিজনিত ওজরের কারণে মুসল্লিদের জীবন ঝুঁকি বিবেচনা করে এ বছর ঈদুল আজহার জামাত ঈদগাহ বা খোলা জায়গার পরিবর্তে নিকটস্থ মসজিদে আদায় করতে হবে। প্রয়োজনে একই মসজিদে একাধিক জামায়াত আদায় করা যাবে;

* ঈদের নামাজের জামাতের সময় মসজিদে কার্পেট বিছানো যাবে না। নামাজের পূর্বে সম্পূর্ণ মসজিদ জীবানুনাশক দ্বারা পরিষ্কার করতে হবে। মুসল্লিগণ প্রত্যেকে নিজ নিজ দায়িত্বে জায়নামাজ নিয়ে আসবেন;
* প্রত্যেককে নিজ নিজ বাসা থেকে ওযু করে মসজিদে আসতে হবে এবং ওযু করার সময় কমপক্ষে ২০ সেকেন্ড সাবান দিয়ে হাত ধুতে হবে;
* করোনা ভাইরাস সংক্রমণ রোধ নিশ্চিতকল্পে মসজিদে ওযুর স্থানে সাবান/হ্যান্ড স্যানিটাইজার রাখতে হবে;
* মসজিদের প্রবেশদ্বারে হ্যান্ড স্যানিটাইজার/হাত ধোয়ার ব্যবস্থাসহ সাবান-পানি রাখতে হবে;
* ঈদের নামাজের জামাতে আগত মুসল্লিকে অবশ্যই মাস্ক পরে মসজিদে আসতে হবে। মসজিদে সংরক্ষিত জায়নামাজ ও টুপি ব্যবহার করা যাবে না;
* ঈদের নামাজ আদায়ের সময় কাতারে দাঁড়ানোর ক্ষেত্রে সামাজিক দূরত্ব ও স্বাস্থ্যবিধি অনুসরণ করে দাঁড়াতে হবে এবং এক কাতার অন্তর অন্তর কাতার করতে হবে;
* শিশু, বৃদ্ধ, যে কোন ধরনের অসুস্থ ব্যক্তি এবং অসুস্থদের সেবায় নিয়োজিত ব্যক্তি ঈদের নামাজের জামাতে অংশগ্রহণ করবেন না;
* সর্বসাধারণের সুরক্ষার নিমিত্ত স্বাস্থ্য সেবা বিভাগ, স্থানীয় প্রশাসন এবং আইন শৃঙ্খলা নিয়ন্ত্রণকারী বাহিনীর নির্দেশনা অবশ্যই অনুসরণ করতে হবে;
* করোনা ভাইরাস সংক্রমণ রোধ কল্পে মসজিদে জামাত শেষে কোলাকুলি এবং পরস্পর হাত মেলানো পরিহার করতে হবে;
* করোনা ভাইরাস মহামারি থেকে রক্ষা পাওয়ার জন্য পবিত্র ঈদুল আজহার নামাজ শেষে মহান রাব্বুল আলামিনের দরবারে দোয়া করার জন্য খতিব ও ইমামগণকে অনুরোধ করা হলো;
* খতিব, ইমাম, মসজিদ পরিচালনা কমিটি ও স্থানীয় প্রশাসনকে বিষয়গুলো বাস্তবায়ন নিশ্চিত করার অনুরোধ করা হলো এবং
* পশু কোরবানির ক্ষেত্রে মৎস্য ও প্রাণী সম্পদ মন্ত্রণালয়ের নির্দেশনা যথাযথভাবে পালন করতে হবে।

 প্রাণঘাতী করোনা ভাইরাস সংক্রমন রোধে স্থানীয় প্রশাসন, আইন-শৃঙ্খলা নিয়ন্ত্রণকারী বাহিনী, জনপ্রতিনিধিবৃন্দ, ইসলামিক ফাউন্ডেশনের কর্মকর্তা-কর্মচারী এবং সংশ্লিষ্ট মসজিদের পরিচালনা কমিটি উল্লিখিত নির্দেশনা বাস্তবায়ন করবেন।

ধর্ম মন্ত্রণালয়ের এক বিজ্ঞপ্তিতে এ নির্দেশনাগুলো জারি করা হয়।

#

আনোয়ার/পাশা/মোশারফ/রেজাউল/২০২০/২০১৫ ঘণ্টা

তথ্যবিবরণী                                                                                  নম্বর : ২৫৬৬

**প্রকল্পের কাজে অনিয়মে উপজেলা প্রকৌশলী বরখাস্ত**

ঢাকা, ৩০ আষাঢ় (১৪ জুলাই) :

 নরসিংদী সদর উপজেলার বালুসাইর সরকারি প্রাথমিক বিদ্যালয়ের শ্রেণিকক্ষ নির্মাণ প্রকল্পসহ চলমান উন্নয়ন প্রকল্পসমূহের যথাযথ তদারকি না করে ঠিকাদারের সাথে যোগসাজশের মাধ্যমে অর্থ আত্মসাতের অভিযোগে নরসিংদী সদর উপজেলার উপজেলা প্রকৌশলী বিপ্লব পালকে সাময়িক বরখাস্ত করেছে স্থানীয় সরকার, পল্লী উন্নয়ন ও সমবায় মন্ত্রণালয়।

 আজ রাষ্ট্রপতির আদেশক্রমে স্থানীয় সরকার বিভাগের সিনিয়র সচিব হেলালুদ্দীন আহমদ স্বাক্ষরিত এক প্রজ্ঞাপনে তাকে সাময়িক বরখাস্ত করা হয়।

 সেই সাথে প্রকল্পসমূহের কাজ স্পেসিফিকেশন অনুযায়ী বাস্তবায়িত না হওয়ায় সরকারের ভাবমূর্তি ক্ষুণ্ন এবং সরকারি অর্থের যথাযথ ব্যবহার নিশ্চিত হয়নি বিধায় সরকারি কাজে অবহেলা ও দায়িত্বহীনতার কারণে নির্বাহী প্রকৌশলী, এলজিইডি, নরসিংদী এর ব্যাখ্যা চাওয়া হয়েছে।

 প্রজ্ঞাপনে বলা হয়, স্থানীয় সরকার প্রকৌশল অধিদপ্তর কর্তৃক বাস্তবায়নাধীন নরসিংদী সদর উপজেলার বালুসাইর সরকারি প্রাথমিক বিদ্যালয়ের শ্রেণিকক্ষ নির্মাণ প্রকল্পে নিম্নমানের কাজ এবং আঁকাবাঁকা গ্রেড বিম ও ড্রপ ওয়াল নির্মাণের ফলে যেকোনো সময় দুর্ঘটনা ঘটতে পারে। এ জন্য বিদ্যালয়টির শ্রেণিকক্ষ সম্পূর্ণ ভেঙে নতুনভাবে তৈরি করতে হবে। এছাড়া প্রকল্পটির প্রাক্কলিত মূল্য ৮৭ লাখ ৭৭ হাজার ২৮৭ টাকা। এর মধ্যে ২৫ লাখ ২ হাজার ২৩২ টাকা ইতোমধ্যে ঠিকাদারকে বিল হিসেবে প্রদান করা হয়েছে, যেখানে কাজের অগ্রগতি ৩০ ভাগ দেখানো হয়েছে।

 ঠিকাদারের সাথে পরস্পর যোগসাজশের মাধ্যমে উপজেলা প্রকৌশলী বিপ্লব পাল অর্থ আত্মসাৎ করেছেন যা প্রাথমিকভাবে প্রমাণিত হয়েছে বলেও প্রজ্ঞাপনে জানানো হয়। এছাড়া সরকারের ভাবমূর্তি ক্ষুণ্ন এবং সরকারি কাজে অবহেলা ও দায়িত্বহীনতার অভিযোগও আনা হয় তার বিরুদ্ধে।

 তিনি নরসিংদী সদর উপজেলা প্রকৌশলী হিসেবে কর্মরত থাকাকালীন এই অনিয়মের সাথে সম্পৃক্ত ছিলেন।

 উল্লিখিত অভিযোগের প্রেক্ষিতে বিপ্লব পালের বিরুদ্ধে সরকারি কর্মচারী (শৃঙ্খলা ও আপীল) বিধিমালা, ২০১৮ এর বিধি ৩(খ) ও (ঘ) এর অধীনে অভিযোগ আনা হয় এবং সরকারি কর্মচারী (শৃঙ্খলা ও আপীল) বিধিমালা, ২০১৮ এর ১২ বিধি অনুযায়ী তাকে সরকারি চাকরি হতে সাময়িক বরখাস্ত করা হয়।

#

হায়দার/পাশা/মোশারফ/রেজাউল/২০২০/১৯৫৬ ঘণ্টা

তথ্যবিবরণী                                                                                  নম্বর : ২৫৬৫

**ত্রাণ সহায়তা চালিয়ে যাওয়ার মতো সক্ষমতা সরকারের আছে
 -- ত্রাণ প্রতিমন্ত্রী**

ঢাকা, ৩০ আষাঢ় (১৪ জুলাই) :

 দুর্যোগ ব্যবস্থাপনা ও ত্রাণ প্রতিমন্ত্রী ডাঃ মোঃ এনামুর রহমান বলেছেন, সরকারের ত্রাণ সহায়তা চালিয়ে যাওয়ার মতো সক্ষমতা আছে । তিনি বলেন, ‘আরও যত বড় দুর্যোগ আসুক না কেন, দুর্যোগ যত দীর্ঘস্থায়ী হোক না কেন, দুর্গত মানুষের পাশে দাঁড়িয়ে তাদের ত্রাণ সহায়তা দেয়ার মতো সক্ষমতা সরকারের আছে।’

 প্রতিমন্ত্রী আজ ঢাকায় মন্ত্রণালয়ের সম্মেলনকক্ষে আয়োজিত সার্বিক বন্যা পরিস্থিতি বিষয়ে সাংবাদিকদের অনলাইন zoom এ ব্রিফিংকালে এসব কথা বলেন । মন্ত্রণালয়ের সচিব মোঃ মহসিন এ সময় উপস্থিত ছিলেন ।

       প্রতিমন্ত্রী বলেন, ‘বন্যার পানি আসার সঙ্গে সঙ্গে যাতে মানুষের কাছে ত্রাণ পৌঁছে যেতে পারে এজন্য বন্যা আক্রান্ত জেলাগুলোতে ৮ হাজার ২১০ টন চাল, ২ কোটি ৮২ লাখ ৫০ হাজার টাকা, ৭৪ হাজার প্যাকেট শুকনো খাবার, গো-খাদ্য কেনার জন্য ৪৮ লাখ টাকা এবং শিশু খাদ্য কেনার জন্য ৪৮ লাখ টাকা আমরা দিয়েছি। কোথাও কোথাও নদী ভাঙনে ঘর ভেঙেছে এজন্য ঘর মেরামতে ৩০০ বান্ডিল ঢেউটিন, ৯ লাখ টাকা নগদ দিয়েছি।’

 ত্রাণ প্রতিমন্ত্রী বলেন, ১২টি জেলা বেশি বন্যা কবলিত হয়েছে এবং সেখানে আশ্রয়কেন্দ্র খোলা হয়েছে। আশ্রয়কেন্দ্রে লোক উঠেছে, সেখানে  জেলা প্রশাসকদের অনুকূলে ৫ লাখ টাকা করে মোট ৬০ লাখ টাকা বরাদ্দ দেয়া হয়েছে শুধু রান্না করা খাবার তাদের কাছে পৌঁছে দেয়ার জন্য। তিনি বলেন, ইতোমধ্যে ১ হাজার ৩৫টি আশ্রয় কেন্দ্র খোলা হয়েছে, সেখানে ২০ হাজার ১০ জন লোক আশ্রয় নিয়েছে।

 বন্যা পূর্বাভাস ও সতর্কীকরণ কেন্দ্রের তথ্য তুলে ধরে প্রতিমন্ত্রী বলেন, ‘ব্রহ্মপুত্র, যমুনা, পদ্মা নদ-নদীর পানি বৃদ্ধি পাচ্ছে। আগামী ৭২ ঘণ্টা পর্যন্ত এই বৃদ্ধিটা অব্যাহত থাকবে। কুশিয়ারা ছাড়া উত্তর-পূর্বাঞ্চলের আপার মেঘনা অববাহিকায় পানির সমতল কমছে, এটা আগামী ৪৮ ঘণ্টা পর্যন্ত অব্যাহত থাকবে। আগামী ২৪ ঘণ্টায় যমুনা নদীর পানি আরিচা পয়েন্টে বিপদসীমা অতিক্রম করবে।’ তিনি বলেন, ‘আগামী ২৪ ঘণ্টায় তিস্তা ও ধরলার পানি কমবে। আগামী ২৪ ঘণ্টায় নীলফামারী, লালমনিরহাট, সিলেট, সুনামগঞ্জ, নেত্রকোণা ও রংপুরের বন্যা পরিস্থিতির উন্নতি হতে পারে। অপরদিকে কুড়িগ্রাম, গাইবান্ধা, দিনাজপুর, বগুড়া, জামালপুর, সিরাজগঞ্জ, টাঙ্গাইল, নাটোর, নওগাঁ, মুন্সিগঞ্জ, ফরিদপুর, মাদারীপুর, রাজবাড়ী ও ঢাকা জেলার নিম্নাঞ্চলের বন্যা পরিস্থিতির অবনতি হতে পারে।’ ‘বন্যা পূর্বাভাস কেন্দ্র আমাদের আরও জানিয়েছে, গত ২৭ জুন থেকে যে বন্যা শুরু হয়েছিল সেটা আগাম বন্যা ছিল, সেটা ৬/৭ তারিখ থেকে উন্নতি লাভ করেছে। কিন্তু ১১ জুলাই থেকে আবার পানি বেড়েছে। পানি ১৭ জুলাই সর্বোচ্চ বাড়বে। সেই বৃদ্ধিটা আরও এক থেকে দুই সপ্তাহ স্থায়ী হবে। ২৩টি জেলায় বন্যা বিস্তৃতি লাভ করবে।’মেঘালয়, চেরাপুঞ্জী, আসাম, ত্রিপুরা, চীন ও নেপালের পানি এসে দেশে এই বন্যার সৃষ্টি হয়েছে বলেও জানান প্রতিমন্ত্রী।

 এই মুহূর্তে বন্যা আক্রান্ত জেলার সংখ্যা ১৭টি জানিয়ে প্রতিমন্ত্রী বলেন, ‘মোট বন্যা আক্রান্ত ইউনিয়নের সংখ্যা ৪৬৪টি, পানিবন্দি পরিবারের সংখ্যা ২ লাখ ৯৪ হাজার ২৭৪টি, বন্যায় মোট ক্ষতিগ্রস্ত লোকের সংখ্যা ১৪ লাখ ৫৭ হাজার ৮২৭ জন।’‘

 সাংবাদিকের এক প্রশ্নের জবাবে প্রতিমন্ত্রী বলেন, "আমি মনে করি আমাদের মাঠ প্রশাসন ও জনপ্রতিনিধি, দলীয় নেতা-কর্মী ও স্বেচ্ছাসেবকরা যদি ত্রাণ প্রস্তুত ও বিতরণের কাজে অংশগ্রহণ করে তাহলে অতীতে যেমন বড় বড় বন্যা মোকাবিলা করেছি, একইভাবে এবারও মোকাবিলা করতে পারব, মানুষের দুঃখ কষ্ট লাঘব করতে পারব।’

#

সেলিম/পাশা/মোশারফ/রেজাউল/২০২০/১৯৪০ ঘণ্টা

তথ্যবিবরণী                                                                                  নম্বর : ২৫৬৪

**আপিল বিভাগে নিয়মিত ভার্চুয়ালি বিচার কার্যক্রম চলবে ১৯ জুলাই থেকে**

ঢাকা, ৩০ আষাঢ় (১৪ জুলাই) :

 প্রধান বিচারপতি দেশব্যাপী করোনা ভাইরাস (কোভিড-১৯) এর সংক্রমণ রোধকল্পে এবং শারীরিক উপস্থিতি ব্যতিরেকে আদালত কর্তৃক তথ্য-প্রযুক্তি ব্যবহার আইন, ২০২০ (২০২০ সনের ১১ নং আইন) এবং অত্র কোর্ট কর্তৃক প্রণীত প্রাকটিস ডাইরেকশন অনুসরণকরত তথ্য-প্রযুক্তি ব্যবহার করে শুধু ভার্চুয়াল উপস্থিতির মাধ্যমে বাংলাদেশ সুপ্রিম কোর্টের আপিল বিভাগের ভার্চুয়াল কোর্টের মাধ্যমে বিচারকার্য পরিচালিত হবে মর্মে সদয় অনুমোদন প্রদান করেছেন।

 বাংলাদেশ সুপ্রিম কোর্ট, আপিল বিভাগের ভার্চুয়াল কোর্টে ১৯ জুলাই থেকে পরবর্তী নির্দেশ না দেওয়া পর্যন্ত প্রত্যেক সপ্তাহের রোববার থেকে বৃহস্পতিবার সকাল ১০টা থেকে বেলা ১টা ১৫ মিনিট পর্যন্ত শুনানি গ্রহণ করা হবে এবং উক্ত দিনগুলোতে সুপ্রিম কোর্টের দৈনন্দিন নিয়মিত স্বাভাবিক কার্যক্রম পরিচালিত হবে।

 বাংলাদেশ সুপ্রিম কোর্ট, আপিল বিভাগের ভার্চুয়াল কোর্টে জরুরি বিষয়ে শুনানি সংক্রান্ত মামলার দৈনন্দিন কার্যতালিকা (কজলিস্ট) যথারীতি সুপ্রিম কোর্টের www.supremecourt.gov.bd ওয়েবসাইটে প্রকাশ করা হবে এবং ভার্চুয়াল (মিটিং) শুনানি সংক্রান্ত যোগাযোগ ad.court.01@gmail.com ই-মেইল থেকে জানা যাবে।

 সুপ্রিম কোর্টের আপিল বিভাগের এক বিজ্ঞপ্তিতে এ তথ্য জানানো হয়।

#

বদরুল আলম/পাশা/মোশারফ/রেজাউল/২০২০/১৮৫৮ ঘণ্টা

তথ্যবিবরণী নম্বর : ২৫৬৩

**প্রধান তথ্য অফিসার হিসেবে সুরথ কুমার সরকারকে চুক্তিভিত্তিক নিয়োগ প্রদান**

ঢাকা, ৩০ আষাঢ় (১৪ জুলাই) :

 অবসর-উত্তর ছুটি ভোগরত অতিরিক্ত সচিব সুরথ কুমার সরকার (পরিচিতি নম্বর ৭৫৩৭)-কে সরকারি চাকরি আইন, ২০১৮ এর ৪৯ ধারা অনুযায়ী তাঁর অবসর-উত্তর ছুটি ও তৎসংশ্লিষ্ট সুবিধা স্থগিতের শর্তে যোগদানের তারিখ থেকে পরবর্তী এক বছর মেয়াদে তথ্য অধিদপ্তর এর প্রধান তথ্য অফিসার পদে চুক্তিভিত্তিক নিয়োগ প্রদান করা হয়েছে।

 এ চুক্তিভিত্তিক নিয়োগের শর্তাবলি অনুমোদিত চুক্তিপত্র অনুযায়ী নির্ধারিত হবে। উল্লেখ্য, তিনি গত ৪ জুলাই থেকে অবসর-উত্তর ছুটিতে ছিলেন।

 জনপ্রশাসন মন্ত্রণালয়ের এক প্রজ্ঞাপনে আজ এ তথ্য জানানো হয়।

#

অলিউর/পাশা/মোশারফ/রেজাউল/২০২০/১৮৩০ ঘণ্টা

তথ্যবিবরণী নম্বর : ২৫৬২

**বিশ্ব যুব দক্ষতা দিবস উপলক্ষে প্রধানমন্ত্রীর বাণী**

ঢাকা, ৩০ আষাঢ় (১৪ জুলাই) :

 প্রধানমন্ত্রী শেখ হাসিনা বিশ্ব যুব দক্ষতা দিবস উপলক্ষে নিম্নোক্ত বাণী প্রদান করেছেন:

 “বাংলাদেশ জাতিসংঘের আহ্বানে বিশ্বের অন্যান্য দেশের ন্যায় প্রতি বছর ১৫ জুলাই বিশ্ব যুব দক্ষতা দিবস পালন করতে যাচ্ছে জেনে আমি অত্যন্ত আনন্দিত। এ বছরের প্রতিপাদ্য ‘Skills for a resilient youth’ যা সময়োপযোগী হয়েছে মর্মে প্রতীয়মান হয়।

 সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের উদ্যোগে প্রণীত প্রথম শিক্ষানীতিতে গণমুখী ও বিজ্ঞানভিত্তিক শিক্ষা অন্তর্ভুক্ত করা হয়। বর্তমান সরকার কারিগরি ও বৃত্তিমূলক শিক্ষা এবং প্রশিক্ষণের উপর গুরুত্ব আরোপ করেছে এবং দক্ষতা উন্নয়নের মাধ্যমে দেশের জনগোষ্ঠী তথা যুবসমাজকে দক্ষ জনশক্তিতে পরিণত করে কর্মসংস্থান সৃষ্টি ও অর্থনৈতিক সমৃদ্ধি অর্জনের লক্ষ্যে নিরলসভাবে কাজ করছে।

 ২০২০ সাল আমাদের জন্য একটি তাৎপর্যপূর্ণ বছর। এ বছর আমরা জাতির পিতার জন্মশতবার্ষিকী ‘মুজিববর্ষ’ উদ্‌যাপন করছি। এই মহান নেতার জন্মশতবার্ষিকী উপলক্ষে আমরা বিভিন্ন কর্মসূচি গ্রহণ করি। তবে প্রাণঘাতী করোনা ভাইরাসের মহামারির কারণে আমরা পরিকল্পনামাফিক অনুষ্ঠানসমূহ উদ্‌যাপন করতে পারছি না। জনগণের সার্বিক কল্যাণের কথা বিবেচনা করে আমরা জনসমাগম হয় এমন অনুষ্ঠান স্থগিত করেছি। টেলিভিশন, বেতার এবং ডিজটাল মাধ্যমে কিছু কিছু অনুষ্ঠান আয়োজন করা হচ্ছে।

 সরকারের রূপকল্প ২০২১ বাস্তবায়ন, ২০৩০ সালের মধ্যে টেকসই উন্নয়ন অভীষ্ট অর্জন, ২০৪১ সালের মধ্যে উন্নত দেশে পরিণত হওয়া এবং ব-দ্বীপ পরিকল্পনা-২১০০ বাস্তবায়নের লক্ষ্যে দক্ষ জনবল গড়ে তোলা একান্ত জরুরি। দক্ষতা উন্নয়নের মাধ্যমে যুবসমাজের কর্মসংস্থান সৃষ্টি, দেশের অর্থনৈতিক সমৃদ্ধি অর্জন এবং বৈশ্বিক চ্যালেঞ্জ মোকাবিলা করা সহজতর হবে মর্মে আমি দৃঢ়ভাবে বিশ্বাস করি।

 দক্ষতা উন্নয়নের মাধ্যমে দেশে ও বিদেশে যুবসমাজের জন্য কর্মসংস্থানের সুযোগ সৃষ্টি করা বর্তমান সরকারের অন্যতম অগ্রাধিকার। এ লক্ষ্য বাস্তবায়নকল্পে দক্ষতা উন্নয়ন প্রশিক্ষণ সম্পর্কীয় সকল কার্যক্রমের সমন্বয়সাধন, দক্ষতার পারস্পরিক স্বীকৃতি, অভিন্ন প্রশিক্ষণ কারিকুলাম প্রণয়ন ও সনদায়ন এবং পূর্ব অভিজ্ঞতার স্বীকৃতি প্রদানের জন্য সংশ্লিষ্ট অংশীজনের সাথে কাজ করছে।

 বাংলাদেশ ইতোমধ্যে আঞ্চলিক ও আন্তর্জাতিক পর্যায়ে অনুষ্ঠিত দক্ষতা প্রতিযোগিতায় অংশগ্রহণ করেছে। জাতীয় পর্যায়ে দক্ষতা প্রতিযোগিতার আয়োজন ও আন্তর্জাতিক পর্যায়ে অনুষ্ঠেয় দক্ষতা প্রতিযোগিতায় অংশগ্রহণ যুব সমাজকে দক্ষতা উন্নয়নে উদ্বুদ্ধ করতে তাৎপর্যপূর্ণ ভূমিকা রাখবে।

 বিশ্ব যুব দক্ষতা দিবস উদ্‌যাপনের মাধ্যমে একটি দক্ষ যুব সমাজ গড়ে তুলতে বিশেষ অবদান রাখতে সক্ষম হবে বলে আমি বিশ্বাস করি। আমি এ দিবস উদ্‌যাপন উপলক্ষে গৃহীত সকল কার্যক্রমের সাফল্য কামনা করি।

জয় বাংলা, জয় বঙ্গবন্ধু।

বাংলাদেশ চিরজীবী হোক।”

ইমরুল/পাশা/মোশারফ/রেজাউল/২০২০/১৮২৮ ঘণ্টা

তথ্যবিবরণী                                                                                              নম্বর: ২৫৬১

**পরিবেশবান্ধব নবায়নযোগ্য জ্বালানির ব্যবহার বাড়াতে প্রণোদনা অব্যাহত রাখা হবে**

 **-- বিদ্যুৎ প্রতিমন্ত্রী**

ঢাকা, ৩০ আষাঢ় (১৪ জুলাই) :

 বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, পরিবেশবান্ধব নবায়নযোগ্য জ্বালানির ব্যবহার বাড়াতে প্রণোদনা অব্যাহত রাখা হবে। নবায়নযোগ্য জ্বালানিভিত্তিক ডিস্ট্রিবিউটেড জেনারেশনকে উৎসাহিতকরণের লক্ষ্যে নেট মিটারিং ব্যবস্থা প্রবর্তন করা হয়েছে। টি.আর/কাবিখার মাধ্যমে সোলার হোম সিস্টেম প্রসারে সহযোগিতা করা হচ্ছে।

 প্রতিমন্ত্রী আজ ভিডিও কনফারেন্সিংয়ের মাধ্যমে  দেশের বিভিন্ন স্থানে মোট ৫০০ মেগাওয়াট ক্ষমতাসম্পন্ন নবায়নযোগ্য জ্বালানিভিত্তিক বিদ্যুৎ কেন্দ্র বাস্তবায়নের জন্য বাংলাদেশ-চায়না পাওয়ার কোম্পানি (প্রাঃ) লিমিটেড (রিনিউএ্যাবল) নামক একটি জয়েন্ট ভেঞ্চার কোম্পানি গঠনের লক্ষ্যে নর্থ ওয়েষ্ট পাওয়ার জেনারেশন কোম্পানি লিঃ (এনডব্লিউপিজিসিএল) এবং চায়না ন্যাশনাল মেশিনারি ইমপোর্ট এন্ড এক্সপোর্ট কর্পোরেশন (সিএমসি) এর মধ্যে জয়েন্ট ভেঞ্চার এগ্রিমেন্ট (জেভিএ) স্বাক্ষর অনুষ্ঠানে প্রধান অতিথির বক্তব্যে এসব কথা বলেন। তিনি বলেন, অ-কৃষি জমির অপ্রতুলতার জন্য সৌর শক্তি ব্যবহার করে বড় আকারের বিদ্যুৎ উৎপাদন কেন্দ্র স্থাপন করা যাচ্ছে না। ছাদ সৌর বিদ্যুৎ এবং ভাসমান সৌর বিদ্যুৎ কেন্দ্র নিয়ে কাজ করা হচ্ছে। বর্জ্য হতে বিদ্যুৎ ও বায়ু হতে বিদ্যুৎ উৎপাদন নিয়েও গৃহীত উদ্যোগসমূহ এগিয়ে চলছে। ২৩ প্রকল্পের আওতায় ১২২০ দশমিক ৭৭ মেগাওয়াট নবায়নযোগ্য জ্বালানি হতে বিদ্যুৎ উৎপাদনের কাজ চলমান। নানা উৎস হতে নবায়নযোগ্য জ্বালানির মাধ্যমে বিদ্যুৎ উৎপাদনে বিনিয়োগের ক্ষেত্রও প্রসারিত হয়েছে।

 সরকারি মালিকানাধীন নর্থ-ওয়েস্ট পাওয়ার জেনারেশন কোম্পানি লিমিটেড (নওপাজেকো) এবং চায়না ন্যাশনাল মেশিনারি ইমপোর্ট এন্ড এক্সপোর্ট কর্পোরেশন (সিএমসি)-এর যৌথ উদ্যোগে ‘Bangladesh-China Power Company (Pvt.) Limited (Renewable)’ শিরোনামে Joint Venture Company (JVC) গঠনের লক্ষ্যে গত ২৭ আগস্ট ২০১৯ তারিখে একটি Memorandum of Understanding (MoU) স্বাক্ষর করে এবং গত ৮ জুন ২০২০ তারিখে উক্ত Joint Venture Company (JVC) গঠনের প্রস্তাব মন্ত্রিসভা বৈঠকে অনুমোদিত হয়। যেখানে উভয়ের ৫০ শতাংশ করে শেয়ার রয়েছে। কোম্পানির অনুমোদিত মূলধনএক হাজার কোটি টাকা। কোম্পানির পরিশোধিত মূলধন ষোল কোটি টাকা।

 বিদ্যুৎ সচিব ড. সুলতান আহমেদের সভাপতিত্বে ভার্চুয়াল এই অনুষ্ঠানে অন্যান্যের মাঝে প্রধানমন্ত্রীর মুখ্যসচিব ড. আহমদ কায়কাউস, বাংলাদেশে নিযুক্ত চীনের রাষ্ট্রদূত লি জিমিং (Li Jiming), বিপিডিবি চেয়ারম্যান প্রকৌশলী মোঃ বেলায়েত হোসেন, এনডব্লিওপিজিসিএল এর চিফ এক্সিকিউটিভ অফিসার প্রকৌশলী এ এম খোরশেদুল আলম এবং সিএমসি চেয়ারম্যান রুয়ান গুয়াং (Ruan Guang) বক্তব্য রাখেন।

#

আসলাম/পাশা/মোশারফ/রেজাউল/২০২০/১৮১০ ঘণ্টা

তথ্যবিবরণী                                                                                              নম্বর: ২৫৬০

**অধিদপ্তরের সাথে মন্ত্রণালয়ের কোনো সমস্যা নেই**

**-- স্বাস্থ্যমন্ত্রী**

ঢাকা, ৩০ আষাঢ় (১৪ জুলাই) :

 স্বাস্থ্য ও পরিবার কল্যাণ মন্ত্রী জাহিদ মালেক বলেছেন, “স্বাস্থ্য অধিদপ্তরের সাথে মন্ত্রণালয়ের কোনো সমস্যা নেই। স্বাস্থ্য অধিদপ্তরের কাছে মন্ত্রণালয় প্রশাসনিকভাবে কাজের ব্যাখ্যা চাইতেই পারে, এটি সরকারি কাজের একটি অংশ। জেকেজি ও রিজেন্ট হাসপাতালের অনৈতিক কর্মকাণ্ড কতটুকু হয়েছে তা সরকার খতিয়ে দেখছে। দোষী সাব্যস্ত হলে তাদের কঠোর বিচার করতে হবে এবং তাদেরকে প্রশ্রয়দানকারীদের বিরুদ্ধেও দৃষ্টান্তমূলক ব্যবস্থা নিতে হবে।”

 আজ সচিবালয়ে স্বাস্থ্যমন্ত্রীর কার্যালয়ে মিডিয়া কর্মীদের সাথে ব্রিফিংয়ে এসব কথা বলেন স্বাস্থ্যমন্ত্রী জাহিদ মালেক।

 স্বাস্থ্য মন্ত্রণালয়ের সাথে অধিদপ্তরের কোনো সমস্যা চলছে কি-না এমন প্রশ্নের উত্তরে স্বাস্থ্যমন্ত্রী বলেন, “অধিদপ্তরের সাথে মন্ত্রণালয়ের কোনো সমস্যা নেই। দুটিই সরকারের অঙ্গ প্রতিষ্ঠান। দুটি প্রতিষ্ঠানই বর্তমানে কোভিড-১৯ এর দুর্যোগ মোকাবিলায় দিন-রাত কাজ করে যাচ্ছে।  জেকেজি ও রিজেন্ট হাসপাতালের সাম্প্রতিক কর্মকাণ্ডের ব্যাপারে ব্যাখ্যা দিতে মন্ত্রণালয় থেকে অধিদপ্তরকে চিঠি দেয়া হয়েছে। এটি সরকারের প্রশাসনিক ও দাপ্তরিক কাজের একটি অংশ মাত্র। এটি মন্ত্রণালয় ও অধিদপ্তরের সমস্যার কোনো ব্যাপার নয়।”

 উল্লেখ্য, মিডিয়া কর্মীদের সাথে কথোপকথন শেষে স্বাস্থ্যমন্ত্রী স্বাস্থ্যসেবা বিভাগের সচিব আব্দুল মান্নান ও স্বাস্থ্য শিক্ষা বিভাগের সচিব মোঃ আলী নূরের সাথে আলাদা বৈঠক করেন। মন্ত্রী বৈঠকে সচিবদের দেশের সকল ক্লিনিক ও হাসপাতালে সাধারণ মানুষ সেবা বঞ্চিত হচ্ছে কি-না সে ব্যাপারে তৎপর থাকার নির্দেশ দেন। পাশাপাশি, কোনো ক্লিনিক ও হাসপাতালে অনৈতিক কোনো কর্মকাণ্ড হলে তা দ্রুততার সাথে জোরালো ব্যবস্থা গ্রহণের নির্দেশ দেন।

#

মাইদুল/পাশা/মোশারফ/রেজাউল/২০২০/১৮০৮ ঘণ্টা

তথ্যবিবরণী                                                                                              নম্বর: ২৫৫৯

**সীমান্ত পথে গবাদি পশুর অবৈধ অনুপ্রবেশ বন্ধে কঠোর অবস্থানে মৎস্য ও প্রাণিসম্পদ মন্ত্রণালয়**

ঢাকা, ৩০ আষাঢ় (১৪ জুলাই) :

 আসন্ন ঈদুল আজহার কোরবানিকে সামনে রেখে সীমান্ত পথে গবাদি পশুর অবৈধ অনুপ্রবেশ বন্ধসহ সীমান্তবর্তী এলাকায় প্রাণি স্বাস্থ্যের জন্য ক্ষতিকর স্টেরয়েড ও হরমোন জাতীয় ঔষধ চোরাইপথে আসা বন্ধকরণের বিষয়ে কঠোর অবস্থান নিয়েছে মৎস্য ও প্রাণিসম্পদ মন্ত্রণালয়। এ আলোকেনানা সিদ্ধান্ত গ্রহণ ও কার্যকর পদক্ষেপ নিয়েছে সংশ্লিষ্ট মন্ত্রণালয়।

 গত ৯ জুলাই মৎস্য ও প্রাণিসম্পদ মন্ত্রী শ ম রেজাউল করিমের সভাপতিত্বে উক্ত মন্ত্রণালয়ে ‘কোরবানির পশুর হাটে সুস্থ-সবল গবাদি পশু সরবরাহ ও বিক্রয় নিশ্চিতকরণ’ সংক্রান্ত এক আন্তঃমন্ত্রণালয় সভায় এ সিদ্ধান্ত নেয়া হয়।

 সভার সিদ্ধান্ত অনুযায়ী সংশ্লিষ্ট বিষয়ে প্রয়োজনীয় ব্যবস্থা গ্রহণের জন্য গতকাল (১৩ জুলাই) মন্ত্রিপরিষদ বিভাগ ও জননিরাপত্তা বিভাগে চিঠি পাঠিয়েছে মৎস্য ও প্রাণিসম্পদ মন্ত্রণালয়।

 মন্ত্রিপরিষদ বিভাগে প্রেরিত এক চিঠিতে সীমান্তবর্তী জেলাসমূহে গবাদি পশুর অবৈধ অনুপ্রবেশ বন্ধ এবং জাল টাকা রোধসহ গবাদি পশুর কৃত্রিম সংকট তৈরি বন্ধে মোবাইল কোর্ট পরিচালনা করতে সংশ্লিষ্ট জেলা প্রশাকদের নির্দেশনা প্রদানের জন্য মন্ত্রিপরিষদ সচিবকে অনুরোধ জানানো হয়েছে।

 জননিরাপত্তা বিভাগে প্রেরিত অপর এক চিঠিতে সীমান্তবর্তী এলাকায় দেশের বাইরে থেকে গবাদি পশুর অবৈধ অনুপ্রবেশ বন্ধের লক্ষ্যে বিজিবি ও বাংলাদেশ পুলিশকে যৌথভাবে কার্যক্রম গ্রহণের প্রয়োজনীয় নির্দেশনা প্রদানের জন্য জননিরাপত্তা বিভাগের সিনিয়র সচিবকে অনুরোধ জানানো হয়েছে।

 জননিরাপত্তা বিভাগে প্রেরিত আরেকটি চিঠিতে সীমান্তবর্তী এলাকায় প্রাণিস্বাস্থ্যের জন্য ক্ষতিকর স্টেরয়েড ও হরমোন জাতীয় ঔষধ চোরাইপথে আসা বন্ধকরণে বিজিবি ও বাংলাদেশ পুলিশকে প্রয়োজনীয় নির্দেশনা প্রদানের জন্য জননিরাপত্তা বিভাগের সিনিয়র সচিবকে অনুরোধ জানানো হয়েছে। একই চিঠিতে কোরবানির পশুর হাটে ক্রেতা-বিক্রেতার নিরাপত্তা নিশ্চতকরণে আইন-শৃঙ্খলা রক্ষাকারী বাহিনী কর্তৃক প্রয়োজনীয় কার্যক্রম গ্রহণ, হাটের বাইরে এবং অনলাইনে গবাদি পশু কেনা-বেচার ক্ষেত্রে ইজারা সংক্রান্ত হয়রানি বন্ধ, চাঁদাবাজি বন্ধ করে গবাদিপশুর নির্বিঘ্ন পরিবহন নিশ্চিতকরণ, কৃত্রিম সংকট সৃষ্টির অপতৎপরতা রোধ, রোগাক্রান্ত গবাদি পশুর চলাচল বন্ধে প্রাণিসম্পদ অধিদপ্তর স্থাপিত চেক পোস্টে প্রয়োজনীয় সহায়তা প্রদান এবং মোবাইল কোর্ট পরিচালনায় বিজিবি ও বাংলাদেশ পুলিশ কর্তৃক সহায়তা দেয়ার নির্দেশনা প্রদানের অনুরোধ জানানো হয়েছে।

#

ইফতেখার/পাশা/মোশারফ/রেজাউল/২০২০/১৮০৫ ঘণ্টা

তথ্যবিবরণী                                                                                                নম্বর: ২৫৫৮

**একনেকে প্রায় ১০ হাজার কোটি টাকার ৮টি প্রকল্প অনুমোদন**

ঢাকা, ৩০ আষাঢ় (১৪ জুলাই) :

 জাতীয় অর্থনৈতিক পরিষদের নির্বাহি কমিটি (একনেক) প্রায় ১০ হাজার ১০২ কোটি ৩ লাখ টাকার ব্যয় সম্বলিত ৮টি প্রকল্প অনুমোদন করেছে। এর মধ্যে জিওবি ১০ হাজার ৬৮ কোটি ৯০ লাখ টাকা এবং সংস্থার নিজস্ব অর্থায়ন ৩৩ কোটি ১৩ লাখ।

প্রধানমন্ত্রী এবং একনেক-এর চেয়ারপারসন শেখ হাসিনার সভাপতিত্বে আজ গণভবনের সাথে সংযুক্ত হয়ে ভিডিও কনফারেন্সিং-এর মাধ্যমে শেরে বাংলা নগরস্থ এনইসি সম্মেলন কক্ষে অনুষ্ঠিত একনেক-এর সভায় এ অনুমোদন দেওয়া হয়েছে।

 অনুমোদিত প্রকল্পসমূহ হলো: স্থানীয় সরকার, পল্লী উন্নয়ন ও সমবায় মন্ত্রণালয়ের ২টি প্রকল্প যথাক্রমে ‘ঢাকা উত্তর সিটি কর্পোরেশনের বিভিন্ন ক্ষতিগ্রস্ত সড়ক অবকাঠামো উন্নয়নসহ নর্দমা ও ফুটপাথ নির্মাণ ২য় সংশোধিত’ প্রকল্প; ‘ঢাকা উত্তর সিটি কর্পোরেশনের নতুনভাবে অন্তর্ভুক্ত ১৮ (আঠার)টি ওয়ার্ডের সড়ক অবকাঠামো ও ড্রেনেজ ব্যবস্থার নির্মাণ ও উন্নয়ন (ফেজ-১)’ প্রকল্প; কৃষি মন্ত্রণালয়ের ২টি প্রকল্প যথাক্রমে ‘তেলজাতীয় ফসলের উৎপাদন বৃদ্ধি’ প্রকল্প এবং ‘সমন্বিত ব্যবস্থাপনার মাধ্যমে কৃষি যান্ত্রিকীকরণ’ প্রকল্প; ভূমি মন্ত্রণালয়ের ২টি প্রকল্প যথাক্রমে ‘ডিজিটাল পদ্ধতিতে ভূমি জরিপ করার জন্য ভূমি রেকর্ড ও জরিপ অধিদপ্তরের ডিজিটাল জরিপ পরিচালনার সক্ষমতা বৃদ্ধিকরণ’ প্রকল্প এবং ‘ভূমি ব্যবস্থাপনা অটোমেশন’ প্রকল্প; পার্বত্য চট্টগ্রাম বিষয়ক মন্ত্রণালয়ের প্রকল্প ‘পার্বত্য চট্টগ্রামের প্রত্যন্ত এলাকায় সোলার প্যানেল স্থাপনের মাধ্যমে বিদ্যুৎ সরবরাহ প্রকল্প (২য় পর্যায়)’ প্রকল্প; বিদ্যুৎ, জ্বালানী ও খনিজ সম্পদ বিষয়ক মন্ত্রণালয়ের প্রকল্প ‘বিদ্যুৎ বিতরণ ব্যবস্থা উন্নয়ন প্রকল্প, রংপুর জোন’ প্রকল্প।

 পরিকল্পনা মন্ত্রী এম এ মান্নান; কৃষিমন্ত্রী মোঃ আব্দুর রাজ্জাক; তথ্যমন্ত্রী ড. হাছান মাহ্‌মুদ; স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম; শিক্ষামন্ত্রী ডাঃ দীপু মনি; শিল্পমন্ত্রী নূরুল মজিদ মাহমুদ হুমায়ূন; স্বাস্থ্য ও পরিবার কল্যাণ মন্ত্রী জাহিদ মালেক; মৎস্য ও প্রাণিসম্পদ মন্ত্রী শ ম রেজাউল করিম; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন; ভূমিমন্ত্রী সাইফুজ্জামান চৌধুরী এবং সংশ্লিষ্ট মন্ত্রণালয়ের মন্ত্রী ও প্রতিমন্ত্রীবর্গ সভার কার্যক্রমে অংশগ্রহণ করেন। পরিকল্পনা মন্ত্রী গণভবনে এবং অন্য মন্ত্রিবর্গ এনইসি সম্মেলন কক্ষে উপস্থিত ছিলেন।

সভায় প্রধানমন্ত্রীর মুখ্যসচিব, এসডিজি’র মুখ্য সমন্বয়ক, পরিকল্পনা কমিশনের সদস্যবৃন্দ, সংশ্লিষ্ট মন্ত্রণালয়সমূহের সচিব এবং ঊর্ধ্বতন কর্মকর্তাগণ উপস্থিত ছিলেন।

#

হুমায়ুন/গিয়াস/আসমা/২০২০/১৫৩০ ঘণ্টা

তথ্যবিবরণী                                                                                            নম্বর: ২৫৫৭

**প্রযুক্তি নির্ভর স্থানীয় উদ্ভাবন দিয়েই কোভিড-১৯**

**পরবর্তী পরিস্থিতির চ্যালেঞ্জ মোকাবেলায় প্রস্তুতি নেওয়া হচ্ছে**

 **-আইসিটি প্রতিমন্ত্রী পলক**

ঢাকা, ৩০ আষাঢ় (১৪ জুলাই) :

            তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, প্রযুক্তি নির্ভর স্থানীয় উদ্ভাবন দিয়েই করোনাকালের মতোই পরবর্তী চ্যালেঞ্জ মোকাবেলার প্রস্তুতি নিচ্ছে সরকার। এ জন্য এন্টারপ্রেনিঅর ইকো সিস্টেম বা উদ্যোক্তা সংস্কৃতির উন্নয়ন এবং ধনী-গরিব, শহর-গ্রামের বৈষম্য ঘুচাতে আইসিটি বিভাগ নিরন্তর কাজ করছে।

            প্রতিমন্ত্রী আজ বাংলাদেশ হাইটেক পার্ক, বেটার স্টোরিজ, ইউএস মার্কেট এক্সসেসের এর উদ্যোগে "কোভিড এক্সিলারেটরের প্রথম পর্বের গ্রাজ্যুয়েশন "প্রদান উপলক্ষে আয়োজিত ওয়েবিনারে সভাপতির বক্তব্যে এসব কথা বলেন ।

 পলক বলেন, পরিবর্তিত নতুন পরিস্থিতির সঙ্গে মানিয়ে নিয়েই আইসিটি বিভাগ ভবিষ্যত বিনির্মাণের কৌশল অবলম্বন করেছে। তিনি বলেন জন্মগতভাবেই আমরা সমস্যা সমাধান ও ঝুঁকি গ্রহণের জাতি। প্রতিবছরই আমাদের ঘুর্ণিঝড় ও বন্যা মোকাবেলা করতে হয়। তিনি বলেন মাননীয় প্রধানমন্ত্রী শেখ হাসিনার নেতৃত্বে  আইসিটি  উপদেষ্টা সজীব ওয়াজেদের পরামর্শে বিগত ১১ বছরে গড়ে তোলা ডিজিটাল অবকাঠামোর মাধ্যমে গত ৪ মাসে কোভিড ১৯ মহামারিতে প্রযুক্তি ব্যবহার করে এই দুর্যোগ মোকাবেলা করতে আমরা সক্ষম হয়েছি। নগারিকের মৌলিক চাহিদা পূরণ করতে পেরেছি। আর উদ্ভাবন উদ্যোগ বাস্তবায়নে এই মুহূর্তে আমরা নিজেদের এলাকাতেই বেশি দৃষ্টি দেশের দেয়া হচ্ছে বলে তিনি জানান এবং অভিবাসী, অনাবাসী বাংলাদেশীদের অন্তর্ভূক্ত করার বিষয়ে আলোকপাত করা হচ্ছে।

 প্রতিমন্ত্রী করোনা ট্রেসারসহ কোভিড সময়ে নেয়া আইসিটি বিভাগের নানা উদ্যোগ এবং ওয়ালটনসহ দেশীয় উদ্যোক্তাদের সক্ষমতা অর্জনের কথাও বিস্তারিত তুলে ধরেন তিনি।

 অনুষ্ঠানের প্যানেল আলোচনায় অংশ নিয়ে বিদেশী বক্তারা বাংলাদেশের এসব উদ্যোগকে মডেল আখ্যা দিয়ে ‘সিলিকন ভ্যালি’ বা অন্য কোনো দিকে নজর না দিয়ে দেশের দিকেই দৃষ্টি নিবদ্ধ করার পরামর্শ দেন। প্যানেল আলোচনায় অংশ নেন ইউএস ম্যাকের সহ প্রতিষ্ঠাতা ক্রিস্টোফার বেরি, ইউসি বার্কলের ব্যবস্থাপনা পরিচালক কেন সিঙ্গার, অ্যাঞ্জেল ক্যাপিটাল অ্যাসোসিয়েশনের পরিচালনা পর্ষদের সদস্য রোনাল্ড ওয়াইজম্যান, ক্যারেজ টেকনলোজি ভেঞ্চার অব ইউরোপিয় ইউনিয়নের ব্যবস্থাপনা পরিচালক বিল রিচার্ড এবং গ্লোবাল স্টার্টআপ মেন্টর স্টিভ অ্যাডেলম্যান।

 তবে আলোচনার শেষ পর্যায়ে সবাই বাংলাদেশের উদ্যোক্তাদের উদ্ভাবনগুলো স্থানীয় চাহিদা বাজার কেন্দ্রিক হওয়া এর সফলতার বিষয়ে আশাবাদ ব্যক্ত করে সিলিকন ভ্যালির দিকে না তাকিয়ে নতুন মডেল হিসেবে দাঁড় করানোর পরামর্শ দেন।

 #

শহিদুল/গিয়াস/আসমা/২০২০/১৫১৫ ঘণ্টা

তথ্যবিবরণী                                                                                               নম্বর: ২৫৫৬

**চট্টগ্রাম আর্চ দায়োসিসের প্রধান আর্চ বিশপ মজেস কস্তার মৃত্যুতে সংস্কৃতি প্রতিমন্ত্রীর শোক**

ঢাকা, ৩০আষাঢ় (১৪ জুলাই):

 চট্টগ্রাম আর্চ দায়োসিসের প্রধান আর্চ বিশপ মজেস কস্তার মৃত্যুতে গভীর শোক ও দুঃখ প্রকাশ করেছেন সংস্কৃতি বিষয়ক মন্ত্রণালয়ের প্রতিমন্ত্রী কে এম খালিদ।

 প্রতিমন্ত্রী আজ এক শোকবার্তায় প্রয়াতের বিদেহী আত্মার শান্তি কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জ্ঞাপন করেন।

 শোকবার্তায় প্রতিমন্ত্রী জানান, মজেস কস্তা খ্রিস্টান ধর্মীয় ব্যক্তিত্ব হলেও তিনি সব ধর্মের, সব শ্রেণি-পেশার মানুষের কাছে শ্রদ্ধার পাত্র ছিলেন। উদার ও মানবিক মানুষ হিসাবে তিনি চট্টগ্রাম অঞ্চলে শিক্ষা, চিকিৎসাসহ সেবামূলক বিভিন্ন কর্মকাণ্ডে নিজেকে নিয়োজিত রেখেছিলেন।

 উল্লেখ্য, মজেস কস্তা (৬৯) গতকাল (১৩ জুলাই) সোমবার সকাল ৯টা ২০ মিনিটে রাজধানীর স্কয়ার হাসপাতালে চিকিৎসাধীন অবস্থায় মৃত্যুবরণ করেন।

#

ফয়সল/গিয়াস/আসমা/২০২০/১৪৫০ ঘণ্টা

তথ্যবিবরণী                                                                                       নম্বর : ২৫৫৫

**রেলওয়েকে ১০০টি ট্রলি প্রদান করেছে মধুমতি ব্যাংক**

ঢাকা, ৩০ আষাঢ় (১৪ জুলাই):

রেলপথ মন্ত্রী মোঃ নূরুল ইসলাম সুজন আজ এক জুম অ্যাপসে সংযুক্ত হয়ে কমলাপুর স্টেশনের জন্য মধুমতি ব্যাংকের দেয়া ১০০ টি আধুনিক ট্রলি প্রদান উদ্বোধন করেন।

মন্ত্রী বলেন, রেল তার সেবা বিভিন্ন ভাবে বৃদ্ধি করছে। এ সেবা বাড়ানোর উদ্যোগে যুক্ত হওয়ায় মধুমতি ব্যাংক কর্তৃপক্ষকে তিনি ধন্যবাদ জানান। এ ট্রলির মাধ্যমে যাত্রী সেবার মান আরও বৃদ্ধি পাবে বলে তিনি উল্লেখ করেন।

এ সময় কমলাপুর রেলওয়ে স্টেশনে উপস্থিত ছিলেন মধুমতি ব্যাংকের এমডি মোঃ শফিউল আজম। এছাড়া এ উদ্বোধন কার্যক্রমে অনলাইনে যুক্ত থেকে বক্তব্য রাখেন রেলপথ মন্ত্রণালয়ের সচিব মোঃ সেলিম রেজা, বাংলাদেশ রেলওয়ের মহাপরিচালক মোঃ শাসসুজ্জামান।

কমলাপুরে ট্রলি গ্রহণ করেন বাংলাদেশ রেলওয়ের অতিরিক্ত মহাপরিচালক (অপারেশন) সহ বিভাগীয় কর্মকর্তারা।

#

শরিফুল/গিয়াস/কুতুব/২০২০/১৪৩০ ঘণ্টা

তথ্যবিবরণী নম্বর : ২৫৫৪

**১৪ দলের সমন্বয়ক ও মুখপাত্র আমির হোসেন আমুর শোক**

ঢাকা, ৩০ আষাঢ় (১৪ জুলাই) :

 প্রয়াত সাংবাদিক এহতেশাম হায়দার চৌধুরীর স্ত্রী সুফিয়া হায়দার চৌধুরীর মৃত্যুতে গভীর শোক ও দুঃখ প্রকাশ করেছেন ১৪ দলের সমন্বয়ক ও মুখপাত্র, শিল্প মন্ত্রণালয় সম্পর্কিত সংসদীয় স্থায়ী কমিটির সভাপতি, আওয়ামী লীগের উপদেষ্টামণ্ডলীর সদস্য আমির হোসেন আমু।

 তিনি মরহুমার বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান

 উল্লেখ্য, সুফিয়া হায়দার চৌধুরী বার্ধক্যজনিত নানা রোগে ভুগছিলেন। অসুস্থ হয়ে পড়ায় তাঁকে হাসপাতালে ভর্তি হয়েছিল।  গতকাল সোমবার রাতে বঙ্গবন্ধু শেখ মুজিব মেডিক্যাল বিশ্ববিদ্যালয় (বিএসএমএমইউ) হাসপাতালে চিকিৎসাধীন অবস্থায় তিনি ইন্তেকাল করেন (ইন্নালিল্লাহি............রাজিউন)। মৃত্যুকালে তাঁর বয়স হয়েছিল ৮০ বছর।

#

জলিল/গিয়াস/আসমা/২০২০/১৪৩০ ঘণ্টা

তথ্যবিবরণী নম্বর : ২৫৫৩

**সুফিয়া হায়দার চৌধুরীর মৃত্যুতে শিল্পমন্ত্রীর শোক**

ঢাকা, ৩০ আষাঢ় (১৪ জুলাই) :

 মরহুম সাংবাদিক এহতেশাম হায়দার চৌধুরীর স্ত্রী সুফিয়া হায়দার চৌধুরীর মৃত্যুতে গভীর ও দুঃখ শোক প্রকাশ করেছেন শিল্পমন্ত্রী নূরুল মজিদ মাহমুদ হুমায়ূন।

 আজ এক শোকবার্তায় মন্ত্রী বলেন, সুফিয়া হায়দার চৌধুরী ছিলেন একজন আলোকিত নারী। নারীর ক্ষমতায়ন, নারী সমাজের অর্থনৈতিক অগ্রগতি এবং নারী অধিকার প্রতিষ্ঠায় তিনি অনন্য অবদান রেখে গেছেন।

 মন্ত্রী মরহুমার রূহের মাগফেরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

 এছাড়াও মরহুম সাংবাদিক এহতেশাম হায়দার চৌধুরীর সহধর্মিনী সুফিয়া হায়দার চৌধুরীর মৃত্যুতে গভীর শোক ও দুঃখ প্রকাশ করেছেন সংস্কৃতি বিষয়ক মন্ত্রণালয়ের প্রতিমন্ত্রী কে এম খালিদ।

 প্রতিমন্ত্রী আজ এক শোকবার্তায় মরহুমার বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জ্ঞাপন করেন।

 উল্লেখ্য, সুফিয়া হায়দার চৌধুরী (৮০) গতকাল সোমবার রাত ৯টা ৪০ মিনিটে বঙ্গবন্ধু শেখ মুজিব মেডিক্যাল বিশ্ববিদ্যালয় হাসপাতালে চিকিৎসাধীন অবস্থায় মৃত্যুবরণ করেন (ইন্নালিল্লাহি ...........রাজিউন)। তিনি বার্ধক্যজনিত নানা রোগে ভুগছিলেন।

#

জলিল/ফয়সল/গিয়াস/আসমা/২০২০/১৪৩০ ঘণ্টা

তথ্যবিবরণী নম্বর : ২৫৫২

**প্রাণিসম্পদ অধিদপ্তরের কর্মকর্তার মৃত্যুতে মৎস্য ও প্রাণিসম্পদ মন্ত্রী ও সচিবের শোক**

ঢাকা, ৩০ আষাঢ় (১৪ জুলাই) :

 প্রাণিসম্পদ অধিদপ্তরের পিপিআর রোগ নির্মূল এবং ক্ষুরা রোগ নিয়ন্ত্রণ প্রকল্পের প্রকল্প পরিচালক ডাঃ এমদাদুল হকের মৃত্যুতে গভীর শোক ও দুঃখ প্রকাশ করেছেন মৎস্য ও প্রাণিসম্পদ মন্ত্রী শ ম রেজাউল করিম।

 একইসাথে তার মৃত্যুতে গভীর শোক জানিয়েছেন মৎস্য ও প্রাণিসম্পদ সচিব রওনক মাহমুদ।

 মন্ত্রী ও সচিব মরহুমের বিদেহী আত্মার শান্তি কামনা করেন এবং তাঁর শোকসন্তপ্ত পরিবারের প্রতি গভীর সমবেদনা জানিয়েছেন।

 শোকবার্তায় মন্ত্রী জানান, ডাঃ এমদাদুল হক একজন সৎ, বিনয়ী ও দক্ষ কর্মকর্তা হিসেবে পরিচিত ছিলেন। করোনা সংকটেও অর্পিত দায়িত্ব যথাযথভাবে পালন করেছেন তিনি। দেশের প্রাণিসম্পদ খাতের উন্নয়নে তার অবদান স্মরণীয় হয়ে থাকবে।

 শোকবার্তায় সচিব জানান, প্রাণিসম্পদ খাতে নিষ্ঠা ও একাগ্রতার সাথে দায়িত্ব পালনকারী ডাঃ এমদাদুল হকের মৃত্যু অপূরণীয় ক্ষতি।

 উল্লেখ্য ডাঃ এমদাদুল হক করোনা আক্রান্ত হয়ে আজ ভোরে রাজধানীর একটি বেসরকারি হাসপাতালে চিকিৎসাধীন অবস্থায় মৃত্যুবরণ করেন। তিনি ১৯৬৩ সালে সালে নওগাঁ জেলায় জন্মগ্রহণ করেন। মৃত্যুকালে তার বয়স হয়েছিলো ৫৭ বছর। তিনি স্ত্রী, দুই পুত্র অসংখ্য গুণগ্রাহী রেখে গেছেন।

#

ইফতেখার/গিয়াস/আসমা/২০২০/১৪২০ ঘণ্টা

তথ্যবিবরণী নম্বর : ২৫৫১

**বিশ্ব যুব দক্ষতা দিবসের** **রাষ্ট্রপতির বাণী**

ঢাকা, ৩০ আষাঢ় (১৪ জুলাই) :

 রাষ্ট্রপতি মোঃ আবদুল হামিদ বিশ্ব যুব দক্ষতা দিবস উপলক্ষে নিম্নোক্ত বাণী প্রদান করেছেন:

 “দক্ষতা অর্জনের মাধ্যমে কর্মসংস্থান সৃষ্টি ও অর্থনৈতিক উন্নয়নের গুরুত্ব তুলে ধরার লক্ষ্যে বিশ্বের অন্যান্য দেশের ন্যায় বাংলাদেশেও জাতীয় দক্ষতা উন্নয়ন কর্তৃপক্ষ বিশ্ব যুব দক্ষতা দিবস উদ্‌যাপন করছে জেনে আমি আনন্দিত। ইউনেস্কো-ইউনিভোক কর্তৃক এ বছর বিশ্ব যুব দক্ষতা দিবসের প্রতিপাদ্য ‘Skills for a resilient youth’ নির্ধারণ করা হয়েছে, যা বাংলাদেশের প্রেক্ষাপটে খুবই তাৎপর্যপূর্ণ।

 বাংলাদেশের জনগোষ্ঠীর একটি বৃহৎ অংশ যুবসমাজ। এ যুবসমাজকে দক্ষ ও যোগ্য করে গড়ে তুলতে হলে শিক্ষার পাশাপাশি প্রশিক্ষণ খুবই গুরুত্বপূর্ণ। বর্তমান সরকার দক্ষতা উন্নয়নে বিভিন্ন প্রকল্প গ্রহণ ও বাস্তবায়ন করছে। ফলশ্রুতিতে দক্ষতা উন্নয়ন প্রশিক্ষণে অংশগ্রহণের সুযোগ যেমন বৃদ্ধি পেয়েছে; তেমনি বৃদ্ধি পেয়েছে প্রশিক্ষণার্থীর সংখ্যা। সরকারের পাশাপাশি এনজিও এবং বেসরকারি পর্যায়ে ও দক্ষতা উন্নয়ন প্রশিক্ষণ প্রদান করা হচ্ছে। জাতির পিতা বঙ্গবন্ধু শেখ মুজিবুর রহমান একটি সুখী-সমৃদ্ধ বাংলাদেশ গড়ার স্বপ্ন দেখেছিলেন। আমার দৃঢ় বিশ্বাস, সকলের সম্মিলিত প্রচেষ্টায় অর্থনৈতিক সমৃদ্ধি অর্জনের মাধ্যমে বঙ্গবন্ধুর সোনার বাংলা বিনির্মানেন স্বপ্ন বাস্তবায়ন সম্ভব হবে।

 দক্ষতার মানোন্নয়, অভিন্ন কারিকুলাম প্রণয়ন ও সনদায়ন, দক্ষতার আন্তর্জাতিক স্বীকৃতি অর্জন এবং পূর্ব অভিজ্ঞতার স্বীকৃতি প্রদান বিষয়ে জাতীয় দক্ষতা উন্নয়ন কর্তৃপক্ষ কাজ করছে। আমি আশা করি, জাতীয় দক্ষতা উন্নয়ন কর্তৃপক্ষ শিল্প দক্ষতা পরিষদ এবং প্রশিক্ষণ প্রতিষ্ঠানের মধ্যে পারস্পরিক সমন্বয়ের মাধ্যমে দক্ষতা উন্নয়নে কার্যকর ভূমিকা রাখতে সক্ষম হবে। ওয়ার্ল্ড স্কিলস্ ইন্টারন্যাশনাল এবং ওয়ার্ল্ড স্কিলস্ এশিয়ার মত আন্তর্জাতিক এবং আঞ্চলিক সংস্থার সদস্য হয়ে দক্ষতা প্রতিযোগিতায় জাতীয় দক্ষতা উন্নয়ন কর্তৃপক্ষের অংশগ্রহণ একটি প্রশংসনীয় উদ্যোগ।

 আমি বিশ্ব যুব দক্ষতা দিবস ২০২০ উদ্‌যাপনের সার্বিক সফলতা কামনা করি।

জয় বাংলা

খোদা হাফেজ, বাংলাদেশ চিরজীবী হোক।”

#

আজাদ/গিয়াস/আসমা/২০২০/১১৩০ ঘণ্টা